Frit Forum er stiftet den 25. juli 1943. Foreningens første formand var stud.polit. Erhard Jacobsen. Oprindeligt var det en lille kreds af yngre socialdemokrater, der var utilfredse med kulturen i de etablerede ungdomspartier og studenterbevægelser i København. Frit Forum ønskede netop et frit forum for meningsudvekslinger og betragtninger – også uden den tyske besættelsesmagts overvågning. Derfor fandt møderne i den første tid sted i fortrolighed på loftslokalerne i LO-bygningen på Rosenørns Allé.  Efter Danmarks befrielse i 1945 indgik Frit Forum i det regulære studenterarbejde, og søgte at være et uafhængigt socialdemokratisk sindet alternativ til det radikalt sindede Studentersamfundet og det konservativt orienterede Studenterforeningen. Efterhånden som universiteterne blev udbygget i Danmark, etablerede Frit Forum sig også i de øvrige universitetsbyer – bl.a. i 1957 i Aarhus. Organisationen voksede gennem halvtredserne og tresserne (hvad der til tider førte til grænsestridigheder med DSU), blandt andet fordi Frit Forum i samme periode organiserede sig på landets gymnasier, men ramtes hårdt af ungdomsoprøret. I 1973 blev Frit Forums afdelinger optaget i DSU. Frit Forum beskrev ved sit 15-års jubilæum i 1959 sig selv som arbejderbevægelsens åndsarbejdere¹, og har traditionelt haft en bredere forståelse af den socialdemokratiske arbejderbevægelse, end den rent partinære. Fremtrædende socialdemokratiske politikere som Svend Auken, Mogens Lykketoft og Poul Nyrup Rasmussen har på et tidspunkt stået i spidsen for Frit Forum, og en lang række andre politikere – bl.a. Mogens Camre – har også haft deres gang i foreningen i studietiden.  Politisk set er Frit Forum åbent for ikke-socialdemokrater. Svend Auken understregede det i bogen Dét, Svend mener, er... (s. 19): ”Men det er ikke en betingelse, at man er socialdemokrat, for at være med.”  Denne position har givet Frit Forum større mobilitet på universiteterne og i forhold til DSF, men har til tider har ført til konflikt om hvor socialdemokratisk Frit Forum skal være.  Frit Forum Esbjerg Afdelingen blev startet af Poul Nyrup Rasmussen i 1960erne.  Frit Forum DTU Frit Forum blev i 2006 etableret på Danmarks Tekniske Universitet som et forsøg på at integrere de naturvidenskabelige uddannelser i den socialdemokratiske arbejderbevægelse. Foreningen ophørte i 2010.  Frit Forum Blågaard Afdelingen blev oprettet sent i 2004 som et forsøg fra Frit Forums side på at etablere på læreseminarerne. Efter en længere periode blev samarbejdet integreret i det øvrige Frit Forum samarbejde.  Det nationale Frit Forum efter strukturændringen efter strukturændringen i 2016 gik foreningen over til at have en national landsledelse bestående af en landsformand, næstformand, foreningssekretær og international sekretær.